作者:晁端禮
標題:沁園春
內容:絡緯催涼，斷虹收雨，庭梧報秋。繞郡城、千頃煙波綠，正魚肥酒美，名冠東州。芰荷風細，蒹葭煙淡，宛在瀟湘南岸頭。凝望處，似桃源洞口，初泛蘭舟。賢侯。醞藉風流。向庭訟閒時多宴遊。有信陵家世，梁園客右，才華高掩，沈謝何劉。政聲朝奏，除書夕至，即看歸趨丹鳳樓。須眷戀，況新堂瑩澈，好共遲留。